
Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 35. Statuta Općine Ravna Gora („Službene novine Općine Ravna Gora“ broj 2/18, 10/18 i 2/20), Općinsko vijeće Općine Ravna Gora na sjednici održanoj 18. veljače 2021. godine, donijelo je
TREĆE IZMJENE I DOPUNE
STATUTA OPĆINE RAVNA GORA
Članak 1.

U Statutu Općine Ravna Gora („Službene novine Općine Ravna Gora“ broj 2/18, 10/18 i 2/20) članak 20. mijenja se i glasi:

„Građani mogu neposredno sudjelovati u odlučivanju o lokalnim poslovima putem referenduma  i zbora građana, u skladu sa zakonom i ovim Statutom.“

Članak 2.


U članku 22. stavku 1., 2. i 4. riječi „i njegovog zamjenika“ brišu se.
Članak 3.

U članku 23. stavku 5. i 6. riječi „i njegovog zamjenika“ brišu se.

Članak 4.


Članak 30. mijenja se i glasi:

„Građani imaju pravo predlagati Općinskom vijeću donošenje općeg akta ili rješavanja određenog pitanja iz djelokruga Općinskog vijeća te podnositi peticije o pitanjima iz samoupravnog djelokruga Općine u skladu sa zakonom i ovim Statutom.


Općinsko vijeće raspravlja o prijedlogu iz stavka l. ovog članka, ako prijedlog potpisom podrži najmanje 10% od ukupnog birača upisanih u popis birača Općine.


Općinsko vijeće dužno je dati odgovor podnositeljima, najkasnije u roku od 3 mjeseca od zaprimanja prijedloga.

Prijedlozi i peticija iz članka 1. ovog članka mogu se podnijeti i elektroničkim putem u skladu s tehničkim mogućnostima Općine.“

Članak 5.


U članku 31. iza stavka 2. dodaje se stavak 3. koji glasi:


„Predstavke i pritužbe iz stavka 1. ovog članka mogu se podnijeti i elektroničkim putem u skladu s tehničkim mogućnostima Općine.“

Članak 6.


U članku 34. stavak 2. riječ „jedananaest“ zamijenjuje se riječju „devet“.

Članak 7.


U članku 42. stavak 3. mijenja se i glasi:


„Član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.“

Iza stavka 3. dodaju se stavci 4. i 5. koji glase:


„Naknada iz stavka 2. ovog članka može se odrediti za rad u Općinskom vijeću i radnim tijelima Općinskog vijeća, a određuje se u netoiznosu po članu Općinskog vijeća tako da ukupna godišnja netonaknada po članu Općinskog vijeća ne smije iznositi više od 6.000,00 kuna.


Naknada za predsjednika Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 4. ovog članka.“

Članak 8.


U članku 43. stavku 1. podstavku 4. riječi „i zamjeniku Općinskog načelnika“ brišu se.
Članak 9.

Članak 48. mijenja se i glasi:


„Općinski načelnik zastupa Općinu i nositelj je izvršne vlasti Općine.


Mandat Općinskog načelnika traje četiri godine.


Mandat Općinskog načelnika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga općinskog načelnika.

Općinski načelnik bira se na neposrednim izborima u skladu s posebnim zakonom.“
Članak 10.


Članak 54. mijenja se i glasi:
„Ako za vrijeme trajanja mandata Općinskog načelnika  nastupe okolnosti zbog kojih je Općinski načelnik onemogućen obavljati svoju dužnost zbog duže odsutnosti ili drugih razloga spriječenosti, Općinskog načelnika zamijeniti će privremeni zamjenik kojeg će imenovati Općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća Općinski načelnik može promijeniti tokom mandata.“

Članak 11.


Članak 55. mijenja se i glasi:
„Zamjenik Općinskog načelnika iz članka 54. stavka 1. je privremeni zamjenik Općinskog načelnika koji zamjenjuje Općinskog načelnika za vrijeme trajanja duže odsutnosti ili drugih razloga spriječenosti zbog kojih je Općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.
Privremeni zamjenik za vrijeme zamjenjivanja Općinskog načelnika ostvaruje prava Općinskog načelnika.

Ako zbog okolnosti iz članka 54. stavka 1. ovog članka nastupi prestanak mandata Općinskog načelnika raspisati će se prijevremeni izbori za Općinskog načelnika. Do provedbe prijevremenih izbora dužnost Općinskog načelnika obnašati će povjerenik Vlade Republike Hrvatske.

Ovlast privremenog zamjenika za zamjenjivanje Općinskog načelnika prestaje danom nastavljanja obavljanja dužnosti Općinskog načelnika po prestanku razloga zbog kojih je Općinski načelnik bio onemogućen u obavljanju svoje dužnosti, odnosno u slučaju iz stavka 6. ovog članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz članka 54. stavka 1. i 2. Općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovog članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog Općinskog načelnika.“

Članak 12.


Članak 56. mijenja se i glasi:

„Općinski načelnik odlučiti će hoće li dužnost na koju je izabran obavljati profesionalno ili volonterski, osim u godini održavanja redovnih lokalnih izbora.


Općinski načelnik dužan je u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu Općine Ravna Gora o tome na koji će način obnašati dužnost.

Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Jedinstvenom upravnom odjelu Općine.


Ako u obavijesti iz stavka 3. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.“

Članak 13.


U članku 57. stavku 1. riječi „i zamjeniku Općinskog načelnika“ brišu se.


Stavak 2. mijenja se i glasi:


„Ako prije isteka mandata prestane mandat Općinskom načelniku raspisati će se prijevremeni izbori za Općinskog načelnika. Do provedbe prijevremenih izbora dužnost Općinskog načelnika obnašat će povjerenik Vlade Republike Hrvatske.“

Dodaje se novi stavak 3. koji glasi:


„O svim promjenama tijekom mandata Općinskog načelnika pročelnik Jedinstvenog upravnog odjela dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.“


Dosadašnji stavci 3. i 4. brišu se.

Članak 14.


Članak 58. mijenja se i glasi:


„Općinski načelnik može se razriješiti u slučajevima i u postupku propisanom zakonom i ovim Statutom.“
Članak 15.


Iza članka 79. dodaje se novi članak 79.a koji glasi:

„Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.


Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“
PRIJELAZNE I ZAVRŠNE ODREDBE

Članak 16.

Članovi Općinskog Vijeća zatečeni na dužnosti u trenutku stupanja na snagu odredbi ovih Izmjena Statuta o smanjivanju broja članova Općinskog Vijeća nastavljaju s obavljanjem dužnosti do isteka tekućeg mandata. 
Članak 17.

Osoba zatečena na dužnosti zamjenika Općinskog načelnika nastavlja s obnašanjem dužnosti do isteka tekućeg mandata.
Članak 18.
Ovlašćuje se Odbor za statutarno-pravna pitanja da utvrdi i objavi pročišćeni tekst Statuta Općine Ravna Gora.
Članak 19.

Ove Izmjene Statuta stupaju na snagu osmog dana od dana objave u „Službenim novinama Općine Ravna Gora“ osim odredbi članka 2., 3., 6., 7., 8., 9., 10., 11., 12., 13. i 14. koje stupaju na snagu na dan stupanja na snagu odluke Vlade Republike Hrvatske o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.
KLASA: 012-03/21-01/1
URBROJ: 2112/07-01-21-6
Ravna Gora, 18. veljače 2021.

Franjo Ružić, v.r.
OBRAZLOŽENJE

PRIJEDLOGA TREĆE IZMJENE STATUTA OPĆINE RAVNA GORA
Zakonom o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20 - u daljnjem tekstu: Zakon), člankom 8. propisano je da jedinica lokalne odnosno područne (regionalne) samouprave ima statut, dok je člankom 35. istoga Zakona propisana ovlast predstavničkog tijela za donošenje statuta. 

Člankom 32. Zakona o izmjenama i dopunama Zakona o lokalnoj i područnoj (regionalnoj) samoupravi (NN broj 144/20) propisana je obveza za jedinice lokalne i područne (regionalne) samouprave da usklade svoje statute s odredbama Zakona. 
Člankom 1. Trećih izmjena Statuta izmijenjena je odredba vezana za neposredno odlučivanje građana putem referenduma i zbora građana.

Člancima 2. i 3. brišu se riječi koje se odnose na zamjenika općinskog načelnika.

Člankom 4. date su odredbe o podnošenju prijedloga i peticija građana.

Člankom 5. dodan je stavak koji se odnosi na podnošenje predstavki i pritužbi građana.

Člankom 6. mijenja se broj članova Općinskog vijeća sa dosadašnjih 11 na 9 u skladu s odredbama članka 28. Zakona (broj se određuje prema broju stanovnika – od 1.000 do 2.500 stanovnika predstavničko tijelo broji 9 članova).

Člankom 7. donose se odredbe vezane za pravo izostanka s posla radi prisustvovanja sjednicama Općinskog vijeća te odredbe vezane uz visinu naknade za rad članova Općinskog vijeća.
Člankom 8. brišu se riječi koje se odnose na zamjenika općinskog načelnika.

Člankom 9. brisane su odredbe koje su uključivale i zamjenika Općinskog načelnika.

Članci 10. i 11. ovih Izmjena Statuta sadrže odredbe o privremenom zamjeniku Općinskog načelnika za slučaj nastupanja okolnosti zbog kojih bi Općinski načelnik bio onemogućen obavljati svoju dužnost.

Člankom 12. određen je način dostave obavijesti o načinu obavljanja dužnosti Općinskog načelnika.

Člankom 13. brisane su riječi koje se odnose na zamjenika Općinskog načelnika te su navedene odredbe o prestanku mandata Općinskog načelnika prije isteka mandata.


Člankom 14. brišu se riječi koje se odnose na zamjenika Općinskog načelnika.

Člankom 15. dodaje se novi članak koji sadrži odredbe o informiranju javnosti o trošenju proračunskih sredstava.


Prijelazne i završne odredbe određene su člancima 16. do 19.

Postojeći Statut donesen je 8. veljače 2018. godine i objavljen je u „Službenim novinama Općine Ravna Gora“ broj 2/18.

Izmjene i dopune Statuta donijete su 15. studenog 2018. godine i objavljene su u „Službenim novinama Općine Ravna Gora“ broj 10/18.
Druge Izmjene i dopune Statuta donijete su 23. travnja 2020. godine i objavljene su u „Službenim novinama Općine Ravna Gora“ broj 2/20.

